法蘭西第一帝國

法蘭西帝國，全名法蘭西第一帝國，係法國喺1804年5月18號建立嘅帝國政權。時間分成兩段：第一階段從《共和十二年憲法》宣布拿破崙·波拿巴係「法國人嘅皇帝」去到1814年4月14號拿破崙·波拿巴第一次退位；第二階段從1815年3月20號拿破崙·波拿巴嘅百日王朝去到1815年7月7號出現「1815年法國臨時政府」為止。法蘭西第一帝國取代咗法蘭西第一共和國嘅執政府，中間曾經畀法國波旁復辟打斷，拿破崙·波拿巴喺百日王朝又重新掌權，但係最後又畀法國波旁復辟取代。

法蘭西第一帝國唔同喺法國歷史上嘅其他政體：首先係佢嘅獨創性，佢喺法國開創咗一種新嘅政治體制——帝國；其次係佢一直同人哋交戰，呢一系列嘅戰爭叫做拿破崙戰爭，從1805年到1815年，佢連續五次同反法同盟打仗。經過呢啲戰爭之後，拿破崙征服咗除斯堪的納維亞同埋巴爾幹半島以外嘅歐洲大陸嘅大部分領土，1812年係佢最巔峰嘅時候，佢嘅領土從里斯本一直延伸到莫斯科。喺歐洲大陸，佢嘅領土最多有86萬平方公里，包括135個省，好似羅馬、漢堡、巴薩隆拿、阿姆斯特丹、杜布羅夫尼克呢啲城市都成為咗法國嘅省會。

法蘭西第一帝國喺歐洲嘅成就係打贏咗好多仗：奧斯特利茨戰役、耶拿戰役、奧埃爾斯特戰役、埃勞戰役、弗里德蘭戰役，華格姆戰役。代價就係重大傷亡同埋殖民計劃嘅瓦解：法國損失80萬條人命；「法蘭西第一殖民帝國」唔再存在；法國賣咗路易斯安那；喺安地列斯群島最重要嘅殖民地馬提尼克畀英國佔領。因為一直進攻唔到不列顛群島，所以英國有能力資助一次又一次嘅反法同盟。俄法戰爭成為咗重要嘅轉折點，打輸咗呢場仗之後，法國已經冇能力組織大型嘅軍隊，即係「大軍團」。

法蘭西第一帝國喺1814年4月6號完咗。跟住係法國波旁復辟時代，喺1815年3月20號到7月7號，經歷咗百日王朝，之後拿破崙再次退位，並流放到聖海倫娜島。

法蘭西第一帝國係波拿巴家族為咗自身利益建立嘅第一個法蘭西帝國。之後喺1852年，拿破崙三世建立法蘭西第二帝國。

法蘭西第一共和國
波旁復辟

法國史
19世紀